Jědnaće komunow stareho wokrjesa Běła Woda sej žada bóle słyšane być
Bywši šulski zwón w Miłorazu je nětko napominanski zwón – zaklinčeć dało je jemu jědnaće wjesnjanostow bywšeho wokrjesa Běła Woda, mjez nimi běchu tež ći třo ze Slepjanskeje wosady. Skedźbnić chcychu woni ze swojej akciju na situaciju ludźi hłownje potrjechenych komunow, kotřiž su hižo lětdźesatki wot a z wuhlom žiwi, dyrbja proch a haru znjesć a njemało z nich z kóncom wudobywanja brunicy swoje dźěłowe městna zhubi – bjez toho zo je adekwatne narunanje wotwidźomne. Jeničce w zarjadniskim zhromadźenstwje Slepo dźěła po wuprajenjach tamnišeho wjesnjanosty Jörga Fundy (CDU) 14 procentow z 1 830 dźěłowych mocow z winowatosću socialneho zawěsćenja we wuhlowej jamje, w milinarni. Dodawarjo tworow a posłužbarjo scyła sobu ličeni njejsu. „Tući ludźo trjebaja perspektiwu, woni maja swójbu, twarja sej chěžu“, rjekny Funda.
szl_Latn szl_Latn